Here is a page extracted from Wikipedia that may contain CSS, HTML, and a lot of unformatted text.

Title: Herzegovina
Content: Herzegovina ( u  bosnio en alfabeto latino, croata y serbio en alfabeto latino: Hercegovina, serbio en alfabeto cirilico: Херцеговина) ye una rechión historica d'os Balcans correspondient sobre tot a la part meridional de Bosnia-Herzegovina, pero tamién a la part occidental de l'actual Montenegro. As mugas con Bosnia no son claras, pero se gosa considerar que coinciden con a muga este d'o cantón de Herzegovina-Neretva y a muga septentrional d'o cantón de Gornji Vakuf-Uskoplje. A muga con Croacia se considera clara, y a muga con o territorio orichinal de Montenegro tamién, estando mugas historicas heredadas. As medicions de l'aria d'Herzegovina dentro de Bosnia-Herzegovina van dende 11,419 km2, u arredol d'o 22% d'o total de l'aria de l'actual estau to 12,276 km2, arredol d'o 24% d'o país.

Ye una rechión de modelau karstico. O clima ye mediterranio u submediterranio. En a ribera baixa d'o río Neretva bi ha una agricultura bien desembolicada con reganos mediterranios.

Toponimia 
O toponimo Herzegovina significa "tierra d'o duque", referiu a lo ducau medieval de Herceg Stjepan. Herceg ye derivau d'o títol chermanico de Herzog.

Anteriorment a lo toponimo Herzegovina existiban denominacions de territorios eslaus antigos, en especial serbios como Hum / Zachlumia ("Chelmenia" en os Anales de la Corona de Aragón de Cheronimo Zurita) y Travunia.

Población 
A población de Herzegovina ha estau historicament de diferents grupos etnicos que en bella ciudat podeban coexistir en as mesmas ciudaz y lugars. A Guerra de Bosnia-Herzegovina d'o decenio de 1990 implicó importants movimientos de población y mortaleras como resultau d'operacions de "limpieza etnica" por part d'os tres bandos. O zaguer censo anterior a la guerra ye de 1991 y cuaternaba una población de 437.095 habitants.

Os croatas pueblan as arias mes cercanas a la muga con Croacia y en especial en as ciudaz y redoladas de Mostar, Ljubuški, Široki Brijeg, Čitluk, Grude, Posušje, Čapljina, Stolac, Ravno, y Tomislavgrad. Neum estió historicament d'a Republica de Ragusa) y ye habitau por croatas d'orichen dalmata.

Os bosnios u bosnios musulmans, se troban en localidaz a lo largo d'o río Neretva, como Mostar, Konjic y Jablanica, zonas mes planas, ubiertas y con ciudaz on a turquización yera mes fácil. Manimenos en muitas poblacions os bosnios han coexistiu con os croatas.

Os serbios son a mayoría d'a población de Herzegovina oriental, a on que se troban os municipios de Berkovići, Bileća, Gacko, Istočni Mostar, Ljubinje, Nevesinje y Trebinje.

Referencias 

Cheografía de Bosnia y Herzegovina